Fostul premier Dacian Cioloş afirmă, într-o postare pe Facebook, că balonul de promisiuni al guvernării PSD - ALDE e sub mare presiune şi a început să se găurească, iar în buzunarul românilor "a ajuns mâna care ia, nu cea care dă", referindu-se la creşterea preţului la carburanţi şi a dobânzilor la credite.

"Balonul de promisiuni al guvernării PSD-ALDE e sub mare presiune şi a început să se găurească. Preţul la carburanţi, dobânzile la credite", îşi începe Cioloş postarea.

El îi transmite premierului Mihai Tudose că este cam târziu să mai astupe găurile cu răfuieli populiste cu "duşmanii poporului" "doar-doar or uita românii cine a promis că o să ducă în buzunarul lor creştetea economică".

"Deocamdată în buzunarul românilor a ajuns mâna care ia, nu cea care dă... Dar poate nu am văzut noi totul", conchide fostul premier.

Românii trebuie să scoată din buzunar, începând de la 1 octombrie, mai mulţi bani pentru carburanţi, gaze naturale şi energie electrică, în timp ce ratele la bancă pentru cei cu credite în lei vor fi mai mari din cauza creşterii indicelui Robor.

Autoritatea Naţională de Reglementare în Domeniul Energiei (ANRE) a anunţat, de la 1 octombrie, o creştere a preţului energiei electrice pentru consumatorii casnici cu 0,03 lei/kWh. Totodată, gazele destinate consumatorilor casnici se vor scumpi cu peste 5% de la 1 octombrie.

Noaptea trecută a intrat în vigoare a doua majorare a accizei la combustibili, de 16 bani pe litru.

Indicele Robor la 3 luni, în funcţie de care sunt calculate dobânzile la majoritatea creditelor în lei, a atins nivelul de 1,58%, cel mai mare din ianuarie 2015 până în prezent, potrivit datelor publicate vineri de Banca Naţională a României (BNR).

Premierul Mihai Tudose a declarat, vineri, referindu-se la creşterea nivelului indicelui Robor, că probabil ”colegii” de la BNR au fost puţin plecaţi de acasă, pentru că era rolul băncii naţionale să intervină. ”Măcar să ştim: mai e Banca Naţională a României sau e o structură de zei care se ocupă de propria lor existenţă, foarte bună de altfel”, a afirmat premierul. Eugen Rădulescu, directorul direcţiei de stabilitate financiară al BNR, a declarat vineri, în cadrul unei conferinţe de presă la Sinaia, că afirmaţiile premierului Mihai Tudose sunt nişte ”declaraţii politice” la care nu răspunde, însă atrage atenţia că se aşteaptă la creşteri ale ratelor şi ale dobânzile la depozite.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.